Diari Oficial de la Generalitat Valenciana


Sumari del DOGV 6513, del 04-05-2011 (2011/4927)

RESOLUCIÓ de 20 d'abril de 2011, de la Direcció General d'Ordenació i Centres Docents, per la qual es convoquen les proves d'accés als cicles formatius de grau mitjà i grau superior de les ensenyances professionals d'Arts Plàstiques i Disseny per al curs acadèmic 2011/2012 i es dicten instruccions per a la seua realització.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6513

Data del DOGV
:   04-05-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/4927


Data del document
:   20-04-2011

Organisme emissor
:   Conselleria d'Educació

Tipus de document
:   Resolució

Descriptors 

:   * examen

RESOLUCIÓ de 20 d'abril de 2011, de la Direcció General d'Ordenació i Centres Docents, per la qual es convoquen les proves d'accés als cicles formatius de grau mitjà i grau superior de les ensenyances professionals d'Arts Plàstiques i Disseny per al curs acadèmic 2011/2012 i es dicten instruccions per a la seua realització. [2011/4927]
La Llei Orgànica 2/2006, de 3 de maig, d'Educació, en l'article 52 establix els requisits necessaris per a accedir a les ensenyances de grau mitjà i superior d'Arts Plàstiques i Disseny.
El Reial Decret 596/2007, de 4 de maig, pel qual s'establix l'ordenació general de les ensenyances professionals d'Arts Plàstiques i Disseny, regula en el capítol V l'accés i l'admissió a estes ensenyances. En l'article 14, es concreta que per a accedir al grau mitjà i al grau superior d'estes ensenyances, a més de complir els requisits acadèmics, l'alumnat haurà de superar una prova o part específica que permeta demostrar les aptituds i els coneixements artístics necessaris per a cursar amb aprofitament les ensenyances de què es tracte. Per altra banda, els articles 16 i 17 regulen les proves d'accés per a l'alumnat que no estiga en possessió dels requisits acadèmics d'accés, les quals constaran d'una part general i d'una part específica. Així mateix, el capítol V del mencionat reial decret disposa que serà competència de les administracions educatives la regulació de totes les proves anteriorment indicades, així com la reserva d'un percentatge de places per als qui accedisquen a estes ensenyances en determinats supòsits.
Per tot això, en virtut de les competències que m'atribuïx el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, resolc:
Primer. Àmbit d'aplicació
Esta resolució serà aplicable als procediments d'accés i admissió de l'alumnat que vullga cursar cicles formatius de grau mitjà i de grau superior de les ensenyances professionals d'Arts Plàstiques i Disseny durant el curs acadèmic 2011/2012 a la Comunitat Valenciana.
Segon. Requisits acadèmics d'accés
1. Conforme establix l'article 14.1 del Reial Decret 596/2007, de 4 de maig, per a accedir al grau mitjà de les ensenyances professionals d'Arts Plàstiques i Disseny serà necessari estar en possessió del títol de graduat en Educació Secundària Obligatòria, o títol declarat equivalent.
A estos efectes, i segons està previst en la disposició addicional quarta del Reial Decret 596/2007, de 4 de maig, podran accedir a més a estes ensenyances, els qui complisquen algun dels següents requisits:
a) Estar en possessió del títol de tècnic d'Arts Plàstiques i Disseny.
b) Haver superat, de les ensenyances d'Arts Aplicades i Oficis Artístics, el tercer curs d'ensenyances comunes del pla d'estudis de 1963 o el segon curs del pla experimental.
c) Estar en possessió del títol de tècnic auxiliar o tècnic de les ensenyances de Formació Professional.
d) Haver superat altres estudis declarats equivalents a efectes acadèmics a algun dels anteriors.
2. Conforme a l'article 14.2 del Reial Decret 596/2007, de 4 de maig, per a accedir al grau superior de les ensenyances professionals d'Arts Plàstiques i Disseny serà necessari estar en possessió del títol de Batxiller, o títol declarat equivalent.
A este efecte, i segons està previst en la disposició addicional quarta del Reial Decret 596/2007, de 4 de maig, podran accedir, a més, a estes els qui complisquen algun dels següents requisits:
a) Estar en possessió del títol de tècnic superior d'Arts Plàstiques i Disseny.
b) Estar en possessió del títol de graduat en Arts Aplicades i Oficis Artístics corresponents al pla d'estudis de 1963 o del pla experimental.
c) Estar en possessió del títol de tècnic especialista o de tècnic superior de les ensenyances de Formació Professional.
d) Haver superat altres estudis equivalents a efectes acadèmics a algun dels anteriors.
e) Estar en possessió d'una titulació universitària o equivalent.
3. Així mateix per a accedir al grau mitjà i al grau superior de les ensenyances professionals d'Arts Plàstiques i Disseny, a més dels requisits acadèmics arreplegats en els apartats anteriors, s'haurà de superar una prova o part específica d'accés que permeta demostrar les aptituds i els coneixements artístics necessaris per a cursar amb aprofitament les ensenyances de les quals es tracte.
Tercer. Exempcions de la prova o part específica d'accés
1. Estaran exempts de realitzar la prova o part específica d'accés al grau mitjà de les ensenyances professionals d'Arts Plàstiques i Disseny:
a) Els qui estiguen en possessió d'un títol de tècnic o tècnic superior d'Arts Plàstiques i Disseny d'una família professional relacionada amb les ensenyances que es desitgen cursar.
b) Els qui hagen superat els cursos comuns d'Arts Aplicades i Oficis Artístics dels plans d'estudis establits pel Decret 2127/1963, de 24 de juliol, els establits amb caràcter experimental a l'empara del Reial Decret 799/1984, de 28 de març, sobre la regulació d'experiències en centres d'Ensenyances Artístiques, així com pel Reial Decret 942/1986, de 9 de maig, pel qual s'establixen normes generals per a la realització d'experimentacions educatives en centres docents.
2. Estaran exempts de realitzar la prova específica d'accés al grau superior de les ensenyances professionals d'Arts Plàstiques i Disseny, els qui estiguen en possessió de qualsevol títol de tècnic superior d'Arts Plàstiques i Disseny d'una família professional relacionada amb les ensenyances que es vullguen cursar, o títol declarat equivalent.
3. Estaran exempts de realitzar la prova específica d'accés als graus mitjà i superior de les ensenyances professionals d'Arts Plàstiques i Disseny els qui estiguen en possessió d'alguna de les següents titulacions:
a) Títol de Batxiller, modalitat d'Arts, o Batxillerat artístic experimental.
b) Títol superior d'Arts Plàstiques o títol superior de Disseny, en les seues diferents especialitats, o títols declarats equivalents.
c) Títol superior de Conservació i Restauració de Béns Culturals, en les seues diferents especialitats.
d) Llicenciat en Belles Arts.
e) Arquitectura.
f) Enginyeria Tècnica en Disseny Industrial.
4. Estaran exempts de realitzar la prova o part específica d'accés als graus mitjà i superior de les ensenyances professionals d'Arts Plàstiques i Disseny els qui, estant en possessió dels requisits acadèmics d'accés, acrediten tindre experiència laboral, almenys d'un any, relacionada directament amb les competències professionals del cicle formatiu de grau mitjà o superior a què es vol accedir, tal com indica l'article 15.4 del Reial Decret 596/2007, de 4 de maig. Per a això s'haurà d'aportar la següent documentació:
Certificat de l'empresa on haja adquirit l'experiència laboral, en què conste específicament la duració del contracte, l'activitat desenrotllada i el període de temps en què s'ha realitzat esta activitat. En el cas de treballadors per compte propi, el certificat d'alta en el cens d'obligats tributaris. Tanmateix, en ambdós casos es deurà de dur un certificat de vida laboral.
Quart. Accés sense requisits acadèmics
1. Segons allò que establix l'article 52.3 de la Llei Orgànica 2/2006, de 3 de maig, d'Educació, i d'acord amb l'article 16.1 del Reial Decret 596/2007, de 4 de maig, podran accedir al grau mitjà de les ensenyances professionals d'Arts Plàstiques i Disseny els qui no tinguen els requisits acadèmics d'accés i acrediten, per mitjà de la superació d'una prova d'accés, que posseïxen els coneixements i habilitats suficients per a cursar amb aprofitament estes ensenyances, a més de les aptituds i coneixements artístics necessaris i tinguen, com a mínim, dèsset anys complits l'any de realització de la prova.
2. Segons allò que establix l'article 52.3 de la Llei Orgànica 2/2006, de 3 de maig, d'Educació, i d'acord amb l'article 16.2 del Reial Decret 596/2007, de 4 de maig, podran accedir al grau superior de les ensenyances professionals d'Arts Plàstiques i Disseny els qui no tinguen dels requisits acadèmics d'accés i acrediten, per mitjà de la superació d'una prova d'accés, que posseïxen la maduresa en relació amb els objectius del Batxillerat, a més de les aptituds i coneixements artístics necessaris i tinguen, com a mínim, dènou anys complits l'any de realització de la prova, o díhuit anys si s'acredita estar en possessió d'un títol de tècnic relacionat amb aquell al qual es desitja accedir.
3. En virtut del que disposa l'article 16.3 del Reial Decret 596/2007, de 4 de maig, les proves d'accés per als aspirants que manquen dels requisits acadèmics constaran de dos parts:
a) Part general que, per a l'accés al grau mitjà, versarà sobre les capacitats bàsiques de l'Educació Secundària Obligatòria i, per a l'accés al grau superior, versarà sobre els coneixements i capacitats bàsiques de les matèries comunes del Batxillerat.
b) Part específica que permetrà valorar les aptituds i els coneixements artístics necessaris per a cursar amb aprofitament les ensenyances corresponents, adequant-se a les indicacions que establix cada una de les famílies professionals segons els seus propis reials decrets vigents.
4. Estaran exempts de realitzar la part específica de la prova d'accés els qui acrediten tindre experiència laboral, almenys d'un any, relacionada directament amb les competències professionals del cicle formatiu de grau mitjà o superior a què es vol accedir, que hauran d'aportar la següent documentació acreditativa:
Certificat de l'empresa on haja adquirit l'experiència laboral, en què conste específicament la duració del contracte, l'activitat desenrotllada i el període de temps en què s'ha realitzat esta activitat. En el cas de treballadors per compte propi, certificat d'alta en el cens d'obligats tributaris. Tanmateix, en ambdós casos es deurà de dur un certificat de vida laboral.
5. Estaran exempts de la part general de la prova els qui hagen superat la prova d'accés a la universitat per a majors de 25 anys.
6. La superació de la part general de la prova tindrà validesa per a posteriors convocatòries. No obstant això, la part específica de la prova d'accés tindrà validesa només per a accedir al curs acadèmic per al qual es realitza la prova.
Quint. Organització de la prova d'accés
La prova d'accés es realitzarà en el centre on l'alumnat vullga començar els estudis d'arts plàstiques i disseny, sense perjuí que la conselleria competent en matèria d'educació puga habilitar altres centres per a la realització de la prova.
Sext. Convocatòria de les proves i formalització d'inscripcions
1. El calendari de la convocatòria per al curs 2011/2012 s'indica en l'annex I.
2. El termini per a les inscripcions a les proves d'accés a les diferents especialitats, i la formalització de matrícula serà també el que s'indica en el calendari de l'annex I.
3. Per a la formalització de les sol·licituds d'inscripció, els centres docents designats per a la realització de les proves hauran de facilitar als interessats el model que figura com a annex II d'esta resolució. Una vegada omplit, haurà d'entregar-se en la secretaria del respectiu centre docent, junt amb la documentació que, si és procedent, siga necessària per a l'acreditació de les dades al·legades. Una còpia segellada, datada i numerada serà tornada a l'interessat.
4. La sol·licitud d'inscripció serà única per a cada grau siga mitjà o superior, independentment dels estudis que desitge realitzar posteriorment l'interessat.
5. Al terme del període establit per a la formalització de les inscripcions, la secretaria de cada centre docent publicarà una relació diferenciada per als graus mitjà i superior dels sol·licitants de la prova d'accés admesos i, si és procedent, dels exclosos, amb indicació de les causes de l'exclusió.
6. En el moment de realitzar la prova, els interessats hauran de presentar davant del tribunal el seu document nacional d'identitat o NIE, i la còpia de la sol·licitud d'inscripció.
Sèptim. Tribunals en centres docents públics
1. Els centres remetran a la direcció territorial d'Educació corresponent la proposta de tribunal amb el secretari i els examinadors previstos per a cada especialitat, amb suficient antelació a la data indicada per al nomenament segons apareix en l'annex I d'esta resolució.
2. El nomenament dels membres de cada tribunal i la confecció de les proves es farà segons les dates i els terminis indicats en l'annex I. Les direccions territorials d'Educació enviaran el nomenament dels vocals i dels seus suplents als seus centres docents de destinació, el director o directora dels quals ho comunicarà immediatament als interessats.
La composició de cada tribunal, i la relació dels membres suplents es publicarà en el centre docent abans de l'inici de les proves.
3. Cada tribunal de les proves d'accés al grau mitjà i al grau superior d'Arts Plàstiques i Disseny estarà integrat pels següents membres:
a) President: l'inspector d'Educació o el director/a de l'escola d'art que designe la direcció territorial d'Educació competent.
b) Vocals: dos funcionaris del cos de professors d'Arts Plàstiques i Disseny i dos funcionaris del cos de professors d'Educació Secundària, designats per les direccions territorials competents, un d'ells exercirà les funcions de secretari/ària.
4. El president del tribunal, junt amb l'equip directiu del centre, farà ús dels diferents recursos humans i materials del centre per a la correcta organització i funcionament de les proves.
5. Els tribunals hauran de concretar el contingut de les proves, així com els criteris d'avaluació. El tribunal tindrà, a més, les funcions següents:
- Organitzar i realitzar la prova.
- Resoldre les sol·licituds d'exempció.
- Corregir i qualificar els diferents exercicis.
- Omplir l'acta i publicar les llistes provisionals i definitives dels resultats.
- Resoldre les reclamacions de qualificacions obtingudes.
6. Finalitzat el procés d'avaluació, el tribunal alçarà l'acta conforme al model indicat en l'annex III d'esta resolució.
7. El mateix centre convocant emetrà les corresponents certificacions de superació de la prova conforme a la informació continguda en les actes realitzades pel tribunal avaluador. Estes certificacions seran firmades pel president i el secretari del tribunal i segellats per este centre docent. Les certificacions inclouran el segell del mateix centre docent i s'ajustaran als models indicats en l'annex IV.
Octau. Tribunals en centres privats autoritzats
1. Els titulars dels centres remetran a la direcció territorial de Educació corresponent la proposta de tribunal amb el secretari i els examinadors previstos per a cada especialitat, amb suficient antelació a la data indicada per al nomenament segons apareix en l'annex I d'esta resolució.
2 . A l'esmentada sol·licitud s'adjuntarà còpia de la documentació que acredite la titulació que es requerix als examinadors segons l'especialitat de la família professional del cicle formatiu que es propose per a la prova d'accés.
3. La direcció territorial d'Educació corresponent, estudiada la proposta, procedirà a informar favorablement o desfavorablement entorn de la composició del tribunal.
4. La prova d'accés serà convocada pel mateix centre autoritzat i programades i desenrotllades les parts de la prova d'accés pel tribunal.
5. La realització de les proves es farà segons les dates i els terminis indicats en l'annex I.
La composició de cada tribunal, i la relació dels membres suplents es publicarà en el centre privat autoritzat abans de l'inici de les proves.
6. El president del tribunal, farà ús dels diferents recursos humans i materials del centre per a la correcta organització i funcionament de les proves.
7. Els tribunals hauran de concretar el contingut de les proves, així com els criteris d'avaluació. El tribunal tindrà, a més, les funcions següents:
- Organitzar i realitzar la prova.
- Resoldre les sol·licituds d'exempció.
- Corregir i qualificar els diferents exercicis.
- Omplir l'acta per duplicat conforme al model indicat en l'annex III d'esta resolució, i publicar les llistes provisionals i definitives dels resultats.
- Finalitzat el procés d'avaluació, una de les actes serà custodiada en la secretaria del mateix centre convocant i l'altra es remetrà al centre públic d'adscripció.
- Resoldre les reclamacions de qualificacions estimades incorrectes.
8. El centre públic al qual està adscrit el centre privat autoritzat convocant emetrà les corresponents certificacions de superació conforme a la informació continguda en les actes realitzades pel tribunal avaluador. Estos certificats seran firmats pel director/a i pel secretari/ària del centre públic al qual està adscrit el centre autoritzat. Els certificats inclouran el segell del centre i s'ajustaran als models indicats en l'annex IV.
Nové. Part general de la prova d'accés al grau mitjà per a l'alumnat que no complisca els requisits acadèmics
La part general de la prova constarà de dos fases:
Primera fase A: (Am)
a) (1Am) Desenrotllament per escrit, durant un temps màxim d'hora i mitja, de les qüestions que es formulen sobre Llengua i Literatura a partir d'un text escrit. Esta prova serà facilitada a l'alumne en les dos llengües oficials de la Comunitat Valenciana.
En este exercici es valorarà la maduresa i el nivell de coneixements sobre esta matèria pròpia del currículum de l'Educació Secundària Obligatòria.
b) (2Am) Desenrotllament per escrit, durant un temps màxim d'hora i mitja, de les qüestions que es formulen referides a continguts tecnicocientífics i socioculturals.
En este exercici es valorarà la maduresa i el nivell de coneixements referits a les dos matèries de ciències socials: Geografia i Història, i a les de ciències de la naturalesa, Tecnologia i Matemàtiques corresponents al currículum de l'Educació Secundària Obligatòria.
Segona fase B: (Bm)
Realització, durant un temps màxim de dos hores, d'un exercici compositiu de lliure interpretació i tècnica, basat en el model proposat.
En este exercici es valorarà la sensibilitat artística i la creativitat de l'aspirant.
Deu. Part general de la prova d'accés al grau superior per a alumnes que no complisquen els requisits acadèmics
La part general de la prova constarà de dos fases:
Fase A:(As)
a) (1As) Desenrotllament per escrit d'un comentari de text i resposta de les qüestions que es formulen a l'alumnat a partir del text. En este exercici es valorarà la competència lingüística del alumnat en relació amb el currículum de Batxillerat, i tractarà sobre matèries de Llengua i Literatura. L'alumnat desenrotllarà per escrit una de les dos opcions d'examen proposades en cada una de les matèries. El temps màxim per a realitzar este exercici serà de dos hores. Esta prova es facilitarà al alumne en les dos llengües oficials de la Comunitat Valenciana. En este exercici es valorarà el grau de maduresa de l'aspirant quant a la correcta comprensió de conceptes, la utilització del llenguatge i la capacitat d'anàlisi i síntesi.
b) (2As) Desenrotllament per escrit de qüestions d'àmbit no lingüístic pròpies del currículum de les matèries comunes de Batxillerat, i tractarà sobre l'anàlisi de les qüestions que es formulen sobre Història i Ciències Socials, a partir un text escrit i/o la documentació gràfica o audiovisual que se li facilite. El temps màxim per a realitzar este exercici serà de dos hores. L'alumnat desenrotllarà per escrit una de les dos opcions d'examen proposades.
En este exercici és valorarà la maduresa, i la consecució dels objectius del Batxillerat en quant a les matèries de l'àmbit no lingüístic.
Onze. Part específica de la prova d'accés o prova específica
1. La part específica o prova específica, que permeta demostrar les aptituds i els coneixements artístics necessaris per a cursar amb aprofitament estes ensenyances, serà diferent per a cada família professional segons el reial decret vigent que li corresponga, que establix el seu currículum, i on es determina la prova d'accés al cicle, complint l'estructura tal com apareix en l'annex V.
2. La part específica de la prova d'accés als cicles formatius de grau mitjà tindrà la següent estructura:
a) Primer exercici. Desenrotllament per escrit de qüestions relatives al camp de les Arts Plàstiques, a partir d'un text escrit i/o la documentació gràfica que se li facilite. Per a este exercici s'utilitzarà un màxim d'una hora.
b) Segon exercici. Realització de dibuixos o esbossos a partir d'un tema proposat que servisquen de base per a la realització posterior d'un dibuix a color. En este exercici es valoraran aptituds com la creativitat, la destresa específica, la capacitat d'observació i percepció, així com la predisposició cap als estudis concrets dels cicles corresponents a la família professional indicada en la prova. Per a este exercici s'utilitzarà un màxim de tres hores.
c) Tercer exercici. A partir d'un dels esbossos realitzats en l'exercici anterior s'executarà una pràctica adaptada a la realitat material i curricular del cicle formatiu indicat en la prova. En este exercici es valoraran la destresa específica, les capacitats d'observació, percepció i composició de l'expressivitat d'acord al cicle formatiu indicat. Per a este exercici s'utilitzarà un màxim de quatre hores.
3. La part específica de la prova d'accés als cicles formatius de grau superior tindrà la següent estructura:
a) Primer exercici. Qüestions relatives a la Historia de l'Art, a partir d'un text escrit i/o documentació gràfica o audiovisual que se li done a l'alumnat. En este exercici es valorarà el nivell de coneixements artístics i la sensibilitat davant les creacions artístiques i funcionals, així com la maduresa del criteri estètic. Per a este exercici s'utilitzarà un màxim d'una hora.
b) Segon exercici. Realització de diversos esbossos sobre un mateix tema, i execució posterior d'un dels esbossos a color. En este exercici es valoraran aptituds com la sensibilitat artística, la creativitat, la capacitat compositiva i comunicativa, i el sentit de la funcionalitat, així com la predisposició cap als estudis concrets dels cicles corresponents a la família professional indicada en la prova. Per a este exercici s'utilitzarà un màxim de tres hores.
c) Tercer exercici. Execució a partir d'un dels esbossos realitzats en l'exercici anterior d'una pràctica adaptada a la realitat material i curricular del cicle formatiu indicat en la prova. En este exercici es valoraran les aptituds següents: la destresa específica, les capacitats d'observació, expressivitat, percepció i composició formal d'acord amb el cicle formatiu indicat. Per a este exercici s'utilitzarà un màxim de quatre hores.
Dotze. Qualificacions i validesa de les proves
1. Al terme de la realització de les proves, el tribunal haurà de formalitzar les actes d'avaluació, el model de les quals figura com a annex III, que hauran de ser firmades per tots els components del tribunal. Conforme al que disposa l'article 17.2 del Reial Decret 596/2007, de 4 de maig, les qualificacions de cada exercici i de cada una de les parts de la prova d'accés s'expressaran en termes numèrics, utilitzant l'escala de zero a deu amb dos decimals, i serà necessari obtindre una qualificació igual o superior a cinc per a la superació de cada part. La qualificació final de cada una de les parts de la prova serà la mitjana aritmètica de les qualificacions obtingudes en els diferents exercicis, sempre i quan s'hagen superat en la seua totalitat. Tanmateix, la qualificació final de la prova d'accés per a l'alumnat que accedix sense requisits serà la mitjana aritmètica de la qualificació de la part general i de la part específica.
2. El secretari del tribunal publicarà les actes en el tauler d'anuncis del centre on es realitzen les proves, i entregarà als qui les superen el document acreditatiu, el model del qual figura com a annex IV d'esta resolució.
3. Els qui superen esta prova i desitgen cursar un cicle formatiu d'Arts Plàstiques i Disseny, hauran de formalitzar la corresponent matrícula en l'escola d'art o centre docent privat autoritzat pel qual opte, en els terminis establits en el calendari indicat en l'annex I, i hauran d'adjuntar a la mencionada sol·licitud el document acreditatiu al qual es referix el número anterior.
Tretze. Admissió de l'alumnat
1. L'admissió de l'alumnat en els cicles formatius de les ensenyances professionals d'Arts Plàstiques i Disseny es realitzarà d'acord amb els següents percentatges de reserva:
a) Per als qui accedisquen directament als graus mitjà o superior de les ensenyances professionals d'Arts Plàstiques i Disseny, conforme a l'apartat tercer d'esta resolució, es reservaran el 50 per 100 de les places disponibles.
b) Per als qui reunisquen els requisits acadèmics i superen la prova específica als graus mitjà o superior de les ensenyances professionals d'Arts Plàstiques i Disseny, segons l'apartat segon d'esta resolució, es reservaran el 30 per 100 de les places disponibles.
Un 5 per 100 d'estes places es reservaran per als qui acrediten la condició d'esportista d'elit, d'alt nivell o d'alt rendiment i a més complisquen els requisits acadèmics corresponents i superen la prova específica.
c) Per als qui no reunisquen els requisits acadèmics i superen la prova d'accés als graus mitjà o superior de les ensenyances professionals d'Arts Plàstiques i Disseny, segons l'apartat quart d'esta resolució, es reservaran el 20 per 100 de les places disponibles.
2. Al juny, les places no cobertes segons els percentatges de reserva indicats en el punt 1 d'este apartat, es continuaran cobrint en la convocatòria de setembre.
3. Al setembre les places no cobertes segons els percentatges de reserva indicats en l'apartat 1, incrementaran les restants en l'orde següent:
Les corresponents dels subapartats b) i c) incrementaran la reserva del subapartat a).
Les corresponents del subapartat a) incrementaran la reserva del subapartat b).
Les corresponents dels subapartats a) i b) incrementaran la reserva del subapartat c).
4. L'adjudicació de places per a cada una de les reserves establides en el punt 1 vindrà determinada pels següents criteris:
Per als qui accedisquen a les places a les quals es referix el subapartat a), conforme a l'orde de registre d'entrada de les prescripcions.
Per als qui accedisquen a les places que s'indiquen en els subapartats b) i c), s'ordenaran els candidats segons la millor qualificació obtinguda en la corresponent prova d'accés. A este efecte, s'adjudicaran en primer lloc les places als qui hagen superat la prova d'accés en el curs acadèmic al qual es referisca l'oferta educativa i en el centre en què s'ha sol·licitat la plaça. Si hi ha places vacants, estes s'adjudicaran d'acord amb el següent orde de preferència:
1r Aspirants que hagen superat la prova d'accés en el centre en què sol·licita la plaça i en anteriors convocatòries.
2n Aspirants que hagen superat la prova d'accés en distint centre i durant el curs acadèmic de la convocatòria.
3r Aspirants que hagen superat la prova d'accés en distint centre i en anteriors convocatòries.
Catorze. Aplicació
Les direccions territorials d'Educació disposaran el que siga necessari per a la correcta aplicació del que establix esta resolució.
València, 20 d'abril de 2011.- El director general d'Ordenació i Centres Docents: Rafael Carbonell Peris.
ANNEX I
PROVES D'ACCÉS ALS CICLES FORMATIUS DE GRAU MITJÀ I DE GRAU SUPERIOR
DE LES ENSENYANCES D'ARTS PLÀSTIQUES I DISSENY
CALENDARI CONVOCATÒRIA CURS 2011/2012

\* Ja que són dies festius a la ciutat d'Alacant, l'EASD d'Alacant trasllada les dates de la prova específica als dies 27 i 28 de juny, així mateix queden modificades les següents dates: La publicació de les llistes provisionals de les qualificacions de la part específica al 29 de juny, la reclamació de les llistes provisionals entre el 29 de juny i l'1 de juliol, i la publicació de les llistes definitives de les qualificacions de la part específica de la prova d'accés al 4 de juliol.
\*\* Ja que és festa local d'Orihuela, l'EASD d'Orihuela trasllada la data de la publicació de les qualificacions de la part general de la prova d'accés al 9 de setembre, les reclamacions de les llistes provisionals de qualificacions del 9 al 13 de setembre, i la publicació de les llistes definitives de les qualificacions de la part general de la prova d'accés al 14 de setembre.
ANEXO I
PRUEBAS DE ACCESO A LOS CICLOS FORMATIVOS DE GRADO MEDIO Y DE GRADO SUPERIOR
DE LAS ENSEÑANZAS DE ARTES PLÁSTICAS Y DISEÑO
CALENDARIO CONVOCATORIA CURSO 2011/2012

\* Por ser días festivos en la ciudad de Alicante, la EASD de Alicante traslada las fechas de la prueba específica a los días 27 y 28 de junio, y a su vez quedan también trasladadas las siguientes fechas: La publicación de las listas provisionales de las calificaciones de la parte específica al 29 de junio, la reclamación de las listas provisionales entre el 29 de junio y el 1 de julio, y la publicación de las listas definitivas de las calificaciones de la parte específica de la prueba de acceso el 4 de julio.
\*\* Por ser fiesta local en la ciudad de Orihuela, la EASD de Orihuela traslada la publicación de las calificaciones de la parte general de la prueba de acceso al 9 de septiembre, las reclamaciones de las listas provisionales de calificaciones del 9 al 13 de septiembre, y la publicación de las listas definitivas de las calificaciones de la parte general de la prueba de acceso al 14 de septiembre.ANNEX V
PROVES D'ACCÉS ALS CICLES FORMATIUS DE GRAU MITJÀ I AL GRAU SUPERIOR
DE LES ENSENYANCES D'ARTS PLÀSTIQUES I DISSENY
HORARI DE LES PROVES CURS 2011/2012
ANNEXO V
PRUEBAS DE ACCESO A LOS CICLOS FORMATIVOS DE GRADO MEDIO Y AL GRADO SUPERIOR
DE LAS ENSEÑANZAS DE ARTES PLÁSTICAS Y DISEÑO
HORARIO DE LAS PRUEBAS CURSO 2011/2012
ANNEX VI
Informació en:
Conselleria d'Educació
Direcció General d'Ordenació i Centres Docents
Escala 5, 2n pis, porta C
Av. Campanar 32
46977- València
Tel. 412 136 803
Llista d'escoles d'Art i Superior de Disseny que convoquen proves d'accés als cicles formatius de grau mitjà i de grau superior
Escola d'Art i Superior de Disseny d'Alcoi
C/ Els Alçamora, 1
03747 - Alcoi (Alacant)
Tel. 499 692 508
Escola d'Art i Superior de Disseny d'Alacant
C/ Clot, 12
03126 - Alacant
Tel. 689 029 723
Escola d'Art i Superior de Disseny de Castelló
Pl. Fadrell, 1
12946 - Castelló de la plana
Tel. 901 293 765
Escola d'Art i Superior de Ceràmica de Manises
C/ Ceramista Alfons Blat, 22
46366 - Manises (València)
Tel. 169 631 221
Escola d'Art i Superior de Disseny d'Orihuela
Av. del Doctor García Rogel s/n
03831 - Orihuela (Alacant)
Tel. 684 852 147
< www.easdorihuela.com>
Escola d'Art i Superior de Disseny de València
Seu cicles formatius
C/ Genaro Lahuerta, 25
46708 - València
Tel. 830 965 931
Seu Estudis Superiors i Administració
C/ Pintor Domingo, 20
46397 - València
Tel. 909 797 339